Eucharistinio kongreso tiltas
Eucharistinio kongreso tiltas – automobilių transporto tiltas per Šeimeną, stovintis Vilkaviškyje. Pastatytas vietoje buvusio pėsčiųjų tilto per upę pratęstoje Statybininkų gatvėje. 2006 m. pavadintas Eucharistinio kongreso vardu. Prieškario metais šioje vietoje stovėjęs nedidelis tiltas buvo vadinamas Raudų tiltu. Pasakojama apie vietos žydų paprotį, kai jie, pasimeldę šalia stovinčioje Vilkaviškio sinagogoje, rinkdavosi ant to tilto. Persisvėrę per jo turėklus, glostydavo barzdas tikėdami, kad šitaip į upę sumeta savo nuodėmes. Vilkaviškio vyskupijos IV Eucharistinis kongresas vyko 2006 m. birželio 9–11 dienomis. Neeilinis renginys pratęsė Eucharistinius metus, visoje Bažnyčioje užbaigtus 2005 m. spalio mėn., taip pat paminėjo Vilkaviškio vyskupijos istorijos 80 metų jubiliejų. Iki šio kongreso tai buvo tik pėstiesiems skirtas tiltas. Ruošiantis šiam didžiam vyskupijos įvykiui buvo sumanyta tiltelį rekonstruoti į normalų tiltą, kad jis sujungtų dvi gatves. Vilkaviškio dekano Vytauto Gustaičio rūpesčiu jis buvo pavadintas Eucharistinio kongreso tiltu. Statinys simboliškai įprasmina padėką Dievui, kad jis tikinčiuosius saugiai veda iš „vieno kranto į kitą“. Sijinis tiltas atstatytas 2005 m. Transporto statinys vieno tarpatramio, jo važiuojamosios dalies danga – asfaltbetonis. Vyksta eismas dviem juostomis. Ant tilto įrengti 0,75 m aukščio apsauginiai metaliniai atitvarai, du šalitilčiai pėstiesiems po 1,2 m pločio. Turėklai – metaliniai 1,1 m aukščio. Tilto perdenginį sudaro aštuonios tėjinės sijos. Ramtai užpiltiniai, pastatyti ant polinių pamatų. Apsauginiai kūginiai kranto šlaitai ir patiltė sustiprinti gelžbetoninėmis plokštėmis.